Diari Oficial de la Generalitat Valenciana


Sumari del DOGV 6529, del 26-05-2011 (2011/5900)

RESOLUCIÓ de 13 de maig de 2011, de la presidenta de la Comissió Gestora dels Processos d'Accés i Preinscripció a les Universitats Públiques del Sistema Universitari Valencià, per la qual es publica l'acord d'esta sobre regulació dels procediments d'admissió al primer curs de les ensenyances universitàries oficials de grau a les universitats públiques i els centres adscrits de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6529

Data del DOGV
:   26-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5900


Data del document
:   13-05-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament superior
    * universitat
    * legislació
    * accés a l'educació
    * estudiant

RESOLUCIÓ de 13 de maig de 2011, de la presidenta de la Comissió Gestora dels Processos d'Accés i Preinscripció a les Universitats Públiques del Sistema Universitari Valencià, per la qual es publica l'acord d'esta sobre regulació dels procediments d'admissió al primer curs de les ensenyances universitàries oficials de grau a les universitats públiques i els centres adscrits de la Comunitat Valenciana. [2011/5900]
La Llei Orgànica 2/2006, de 3 de maig, d'Educació, en l'article 38.6 disposa que «El Govern establirà, amb un informe previ del Consell de Coordinació Universitària, la normativa bàsica que permeta a les universitats fixar els procediments de sol·licitud de places dels alumnes que hagen superat la prova d'accés, amb independència d'on hagen realitzat els seus estudis previs, la matriculació i la incorporació d'estos a la universitat de la seua elecció [...]»
En compliment d'este mandat es dicta el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles. La disposició transitòria única, apartat 7 de l'esmentada disposició, sota el títol «Aplicabilitat normativa», establix que el capítol VI d'este, relatiu a l'admissió a les universitats públiques espanyoles, serà aplicable als procediments d'admissió a la universitat a partir de l'any acadèmic 2010/2011.
Per tant, oït el Consell Valencià d'Universitats i de Formació Superior, de conformitat amb el que disposa el Reial Decret 1892/2008, de 14 de novembre, i en virtut de les atribucions conferides pel Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les universitats públiques del Sistema Universitari Valencià, l'esmentada Comissió Gestora, en la sessió celebrada el dia 17 de febrer de 2011, va adoptar els següents acords:
Primer. Àmbit d'aplicació
L'alumnat que complisca els requisits acadèmics corresponents i vullga accedir als ensenyaments universitaris de grau impartits per centres propis o adscrits a universitats públiques del Sistema Universitari Valencià, que tinguen aprovat un nombre limitat de places d'accés, han de sol·licitar la seua admissió en estes a través del procés general de preinscripció que establix este acord.
A l'efecte de l'accés a la universitat, les universitats públiques valencianes es consideraran com una sola, per la qual cosa el procés de preinscripció serà comú i únic en totes estes, amb independència d'aquella en què hagen superat la prova d'accés.
Segon. Requisits acadèmics
Podran participar en el procediment de preinscripció els sol·licitants que es troben en algun dels supòsits següents:
a) Haver superat la prova d'accés a la universitat.
b) Haver superat els estudis requerits d'acord amb el sistema educatiu d'un estat membre de la Unió Europea o d'un altre estat amb què Espanya haja subscrit un acord internacional respecte d'això en règim de reciprocitat, i reunir els requisits acadèmics exigits en el seu respectiu país per a l'accés a la universitat.
c) Haver superat la prova d'accés a la universitat per a majors de vint-i-cinc anys.
d) Haver superat la prova d'accés per a majors de quaranta-cinc anys, o haver superat el procés d'admissió per als majors de quaranta anys amb experiència professional, en ambdós casos en una universitat de la Comunitat Valenciana.
e) Haver superat el curs d'orientació universitària (COU) amb anterioritat al curs acadèmic 1974/1975, el curs preuniversitari i les proves de maduresa o el Batxillerat de plans d'estudis anteriors al de l'any 1953.
f) Estar en possessió d'un títol de tècnic superior de Formació Professional, tècnic superior d'Arts Plàstiques i Disseny, o tècnic esportiu superior, haver superat les ensenyances de Formació Professional de segon grau o un mòdul professional de nivell III, havent obtingut el títol de tècnic especialista o títols declarats equivalents als anteriors.
g) Estar en possessió d'un títol universitari o equivalent que habilite per a l'accés a la universitat.
Tercer. Sol·licituds
1 Els estudiants realitzaran la seua sol·licitud via Internet, a través del procediment que s'establix en la pàgina web de la Conselleria d'Educació, en l'adreça .
La sol·licitud, impresa en paper i firmada per l'estudiant, haurà de presentar-se junt amb la documentació procedent en cada cas, en el lloc de presentació que corresponga, segons establix l'apartat quint d'este acord. Sense el compliment d'este tràmit no es considerarà vàlidament realitzada la preinscripció.
No obstant això, aquells estudiants que no desitgen utilitzar la via informàtica, podran realitzar la preinscripció utilitzant el model de sol·licitud que a este efecte s'adjunta com annex I a este acord, que pot obtindre's en l'adreça d'Internet assenyalada (document pdf) o sol·licitar-la en els servicis d'estudiants de les universitats públiques valencianes o en la seu de la Conselleria d'Educació (Servicis Centrals).
2. Els estudiants presentaran una única sol·licitud, on assenyalaran per orde de preferència, un màxim de deu ensenyaments universitaris oficials.
En cas que un estudiant puga participar per més d'una quota (prova d'accés/titulat universitari) indicarà les qualificacions amb què concorre en cada una d'aquelles.
La presentació de més d'una instància de sol·licitud en paper en diferents universitats de la Comunitat Valenciana comportarà la nul·litat de totes estes. Per això, només podrà presentar-se en el registre corresponent una única sol·licitud en paper, amb independència que puguen realitzar-se totes les que s'estimen convenients telemàticament en la pàgina web de la Conselleria d'Educació. No obstant això, en cas de presentar-se més d'una sol·licitud en paper en la mateixa universitat dins del termini de preinscripció i dins de l'horari de registre corresponent, es validarà l'última presentada.
Quart. Documentació
1. Per mitjà de la presentació de la sol·licitud de preinscripció firmada, l'alumnat autoritza la Conselleria d'Educació a obtindre, a través de les administracions corresponents, les dades necessàries per a la verificació de les seues dades personals en el Sistema de Verificació de Dades d'Identitat i Residència. No obstant això, l'esmentat consentiment podrà ser denegat expressament pels sol·licitants, i en este cas han d'aportar còpia del DNI.
2. L'alumnat, en el moment de presentar la documentació necessària en cada cas que a continuació s'especifica, han d'aportar els originals i una fotocòpia, per a ser confrontada per l'òrgan receptor.
a) Alumnat que haja realitzat la prova d'accés a la universitat, hauran de presentar una sol·licitud, a la qual adjuntaran:
- Fotocòpia confrontada de la certificació amb la nota d'accés a la universitat.
b) Alumnat procedent d'un sistema educatiu d'estats membres de la Unió Europea o del sistema educatiu d'estats que han subscrit un acord internacional respecte d'això amb Espanya, hauran de presentar una sol·licitud, a la qual adjuntaran:
- Fotocòpia confrontada de la credencial emesa per la UNED per a l'accés a la universitat espanyola.
c) Alumnat que ha superat el curs d'orientació universitària (COU) amb anterioritat al curs acadèmic 1974/1975, el curs preuniversitari i les proves de maduresa o el Batxillerat de plans d'estudis anteriors a 1953, hauran de presentar una sol·licitud, a la qual adjuntaran:
- Fotocòpia confrontada del llibre de qualificació escolar on conste la superació dels esmentats estudis.
d) Alumnat en possessió d'un títol de tècnic superior de Formació Professional, tècnic superior d'Arts Plàstiques i Disseny o tècnic esportiu superior, i els qui han superat les ensenyances de Formació Professional de segon grau o mòdul professional de nivell III, així com els qui tinguen titulacions declarades equivalents a les anteriors, hauran de presentar una sol·licitud, a la qual adjuntaran:
- Fotocòpia confrontada de la certificació acadèmica oficial en què conste la nota mitjana final de l'expedient acadèmic dels estudis cursats, expedida als únics efectes del procediment de preinscripció amb tres decimals, arredonida a la mil·lèsima més pròxima i en cas d'equidistància a la superior, d'acord amb el model que s'adjunta com a annex II a este acord.
- Fotocòpia confrontada del títol obtingut o del resguard d'haver pagat els drets d'expedició.
- Si este alumnat s'ha presentat a la fase específica de la prova d'accés a la universitat presentaran també la fotocòpia confrontada de la certificació amb les qualificacions obtingudes en les matèries de les quals s'haja examinat.
e) Alumnat que ha superat la prova d'accés per a estudiants majors de vint-i-cinc anys, hauran de presentar una sol·licitud, a la qual adjuntaran:
- Fotocòpia confrontada del certificat d'haver superat la prova.
f) Candidats que han superat el procés d'accés per a persones majors de quaranta anys amb experiència professional, o la prova d'accés per a majors de quaranta-cinc anys en una universitat de la Comunitat Valenciana, hauran de presentar una sol·licitud, a la qual adjuntaran:
- Fotocòpia confrontada del certificat d'haver superat la prova o el procés d'accés.
g) Alumnat que està en possessió d'un títol universitari o equivalent que habilite per a l'accés a la universitat, hauran de presentar una sol·licitud, a la qual adjuntaran:
- Fotocòpia confrontada del títol universitari obtingut o del resguard d'haver pagat els drets d'expedició.
- Certificació de l'expedient acadèmic oficial on conste la totalitat de les qualificacions obtingudes i la qualificació mitjana de l'expedient.
h) Alumnat amb discapacitat. Els sol·licitants, que complint algun dels requisits acadèmics anteriors, tinguen reconegut un grau de discapacitat igual o superior al 33%, menyscabament total de la parla o la pèrdua total d'audició, han d'acreditar-ho per mitjà de la presentació d'algun dels documents següents:
- Certificat acreditatiu expedit per la Conselleria de Benestar Social, o per l'organisme competent en altres comunitats autònomes, o per l'IMSERSO.
- Resolució de l'INSS on es reconega la condició de pensionista per incapacitat permanent total, absoluta o gran invalidesa.
- Resolució del Ministeri d'Economia i Hisenda o del Ministeri de Defensa on es reconega una pensió de jubilació o retir per incapacitat permanent per al servici o inutilitat.
i) Esportistes d'alt nivell, d'alt rendiment i d'elit de la Comunitat Valenciana. Els sol·licitants que, complint algun dels requisits acadèmics anteriors, tinguen reconeguda la condició d'esportista d'alt rendiment han d'adjuntar una acreditació expedida pel Consell Superior d'Esports o per l'òrgan corresponent de la comunitat autònoma, segons corresponga. Els alumnes que tinguen la condició d'esportista d'alt nivell i esportistes d'elit de la Comunitat Valenciana únicament hauran d'indicar-ho en la sol·licitud corresponent, pel fet d'estar publicada l'esmentada condició en el Butlletí Oficial de l'Estat i en el Diari Oficial de la Comunitat Valenciana, respectivament.
Quint. Lloc de presentació
La sol·licitud impresa i firmada junt amb la corresponent documentació haurà de presentar-se en els llocs següents:
En el centre docent de la Comunitat Valenciana on els estudiants hagen cursat els seus estudis de 2n de Batxillerat o els seus estudis d'un cicle formatiu de Formació Professional de grau superior, o ensenyances superiors d'Arts Plàstiques i Disseny, o ensenyances de tècnic esportiu superior.
En la resta de supòsits, en qualsevol de les universitats públiques de la Comunitat Valenciana, preferentment en la universitat corresponent als estudis sol·licitats en primera opció.
Tot això sense perjuí que puga presentar-se per correu certificat, en sobre obert per a ser datat i segellat abans de ser certificat, així com per les restants formes o llocs que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sext. Termini de presentació
1. Per al curs acadèmic 2011-2012, el termini de presentació de sol·licituds serà, per a la convocatòria ordinària, del dia 14 de juny de 2011 al dia 5 de juliol de 2011, ambdós inclosos.
Pel que fa als estudiants que fins a la finalització del curs 2010-2011 no reunisquen els requisits per a l'obtenció del títol de tècnic superior de Formació Professional, o tècnic superior d'Arts Plàstiques i Disseny, o tècnic esportiu superior, així com els qui accedisquen a la universitat per la via prevista en l'article 38.5 de la Llei Orgànica 2/2006, de 3 de maig, d'Educació, és a dir, alumnes procedents de sistemes educatius d'estats membres de la Unió Europea o els d'altres estats amb què s'hagen subscrit acords internacionals aplicables a este respecte, el període de presentació de sol·licituds serà, per a la convocatòria ordinària del curs acadèmic 2011-2012, del dia 14 de juny de 2011 al 12 de juliol de 2011, ambdós inclosos.
2. Mitjançant una resolució de la presidenta de la Comissió Gestora dels Processos d'Accés i Preinscripció en les universitats públiques del Sistema Universitari Valencià, publicada en el Diari Oficial de la Comunitat Valenciana, es farà públic l'acord de la Comissió Gestora pel qual s'establisquen els terminis corresponents a la convocatòria extraordinària de setembre del curs 2011-2012, així com els acords corresponents a la convocatòria ordinària de juny i a la convocatòria extraordinària dels següents cursos acadèmics.
Sèptim. Procediment de preinscripció
1. El procediment tindrà dos fases: una convocatòria ordinària en el mes de juny i una convocatòria extraordinària, en la qual s'oferiran les places que queden vacants després d'adjudicar la primera fase.
2. Quan la demanda de places siga superior a l'oferta, es reservarà anualment un nombre de places per als estudiants als quals es referixen els articles 49 a 53 del Reial Decret 1892/2008, de 14 de novembre, amb els següents percentatges, que podran ser modificats per mitjà d'un nou acord, sempre dins dels límits que establisca la normativa estatal:
a) Estudiants amb titulació universitària o equivalent: el 3%.
b) Estudiants que, reunint els requisits acadèmics necessaris, el secretari d'estat president del Consell Superior d'Esports qualifique i publique en el Butlletí Oficial de l'Estat com a esportistes d'alt nivell o que el Consell Superior d'Esports qualifique com a esportistes d'alt rendiment o que la Generalitat qualifique com a esportistes d'elit de la Comunitat Valenciana, nivell A o B:
Per a ells es reservarà el 3% de places oferides i, addicionalment, el 5% de les places corresponents a les ensenyances que conduïxen als títols oficials de grau en Fisioteràpia i grau en Mestre d'Educació Primària i el 10% per a les ensenyances de grau en Ciències de l'Activitat Física i de l'Esport.
L'accés a estes places es realitzarà amb el següent orde de prelació: primer els esportistes d'alt nivell i, després, en cas de quedar places per a completar estes quotes, els esportistes d'alt rendiment en l'orde que disposa l'article 2 del Reial Decret 971/2007, de 13 de juliol, sobre esportistes d'alt nivell i alt rendiment. Dins d'este orde, els esportistes qualificats per la Generalitat com a esportistes d'elit nivell A precediran els qualificats com a esportistes d'elit nivell B.
La quota de reserva de places corresponent a les ensenyances de Ciències de l'Activitat Física i de l'Esport, Fisioteràpia i Mestre d'Educació Primària es mantindrà en la convocatòria de setembre.
c) Estudiants amb discapacitat en els termes que establix l'article 51 del Reial Decret 1892/2008, de 14 de novembre: el 5%.
d) Estudiants que hagen superat la prova d'accés a la universitat per a majors de 25 anys d'edat: el 3%.
e) Estudiants majors de 40 i 45 anys, que hagen superat el seu respectiu procés d'accés a la universitat: es reservarà un 1% per a cada apartat, i si no es cobrixen la totalitat de les places d'un apartat s'acumularan a l'altre, no podran superar en conjunt el 2% de les places.
3. L'adjudicació de les places l'efectuarà la Comissió Gestora, d'acord amb el resultat de l'aplicació de les regles, prioritats i criteris de valoració establits en el Reial Decret 1892/2008, de 14 de novembre.
4. Als estudiants que, com a conseqüència d'utilitzar la possibilitat establida en el punt 4 de l'article 48 del Reial Decret 1892/2008, de 14 de novembre, obtinguen plaça per la quota general i per algunes de les quotes de reserva assenyalades en l'apartat anterior d'esta orde, se'ls adjudicarà aquella plaça obtinguda en la quota general.
5. La Comissió Gestora publicarà els resultats del procés de preinscripció en els taulers d'anuncis de les universitats públiques. Així mateix, i a efectes merament informatius, es publicaran en els mitjans de comunicació escrita de la Comunitat Valenciana. La publicació de dades personals es limitarà a aquelles que siguen estrictament necessàries, en els termes de l'article 4 de la Llei Orgànica 15/1999, de 13 de desembre, de Protecció de Dades de Caràcter Personal, per a garantir la transparència del procediment de preinscripció universitària.
Octau. Dades de caràcter personal
Les dades personals de l'alumnat, recollides en el procés de preinscripció, ja siga per mitjans telemàtics o per qualsevol altre, no s'utilitzaran per a cap altra finalitat que no siga la relacionada amb les activitats que l'administració educativa du a terme i, en tot cas, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.
La Conselleria d'Educació és l'organisme responsable del fitxer de dades obtingudes a partir de les dades de caràcter personal subministrades per l'alumnat en el procés de preinscripció, creat per Orde de 25 d'agost de 2008, de la Conselleria d'Educació, per la qual s'inscriuen i suprimixen fitxers de dades de caràcter personal gestionats per la Conselleria d'Educació, amb la denominació «Alumnes».
Nové. Reclamacions
El termini de presentació de reclamacions serà de tres dies hàbils a partir de la publicació oficial dels resultats, i es presentaran en la universitat de la qual depenga el centre docent de la Comunitat Valenciana on hagen cursat els seus estudis l'alumnat que haja finalitzat els seus estudis de Batxiller o cicles formatius de grau superior en el curs anterior a la realització de la preinscripció, o en la universitat en què hagen presentat la sol·licitud, en la resta de casos.
No s'admetran reclamacions que impliquen modificació sobre les sol·licituds que hagen sigut correctament tramitades.
Deu. Sol·licitud de places en altres universitats
Els estudiants que sol·liciten plaça en altres universitats públiques que no pertanyen al Sistema Universitari Valencià formalitzaran la seua sol·licitud de conformitat amb el procediment establit per la comunitat autònoma on radique la universitat en la qual desitgen realitzar els seus estudis.
Onze. Règim transitori d'admissió al segon cicle dels ensenyaments universitaris d'acord amb la normativa anterior
1. Fins al curs 2013-1014, quan ja no podran oferir-se places de primer curs dels ensenyaments universitaris de segon cicle d'acord amb la normativa universitària anterior, l'admissió d'estudiants a l'esmentat segon cicle universitari, quan la demanda de places siga superior a l'oferta, anirà precedida d'un procés de preinscripció que es realitzarà per la universitat on se sol·liciten cursar els esmentats estudis i que es regirà pel que disposa el Reial Decret 69/2000, de 21 de gener, i en este acord.
2. L'admissió a un segon cicle d'ensenyaments universitaris que no constituïsca una continuació directa d'un primer cicle cursat, així com a ensenyances només de segon cicle, es determinarà de conformitat amb les prioritats i criteris de valoració següents:
a) Quan es tracte de l'accés al segon cicle d'ensenyances de primer i segon cicle, les universitats reservaran el 15% del total de places per a estudiants procedents d'universitats valencianes i el 5% per a estudiants procedents d'altres universitats que, en ambdós casos, no tinguen implantat el segon cicle en centres públics d'estes. En cap cas podrà quedar vacant cap plaça si hi ha aspirants a estes.
b) Quan es tracte d'accés a ensenyances només de segon cicle, les universitats consideraran, en primer lloc, en condicions d'igualtat, les sol·licituds dels qui han superat el primer cicle en universitats del districte universitari valencià i les d'aquells estudiants que hagen superat el primer cicle en qualsevol universitat pública o universitats que constituïsquen un districte únic i que no tinguen implantat el segon cicle de què es tracte. En segon lloc, consideraran les sol·licituds dels qui hagen superat el primer cicle en qualsevol universitat pública o universitats que constituïsquen un districte únic, en les quals estiga implantat el segon cicle de què es tracte.
c) Per a l'adjudicació de les places reservades a l'alumnat de la mateixa universitat, així com per a l'adjudicació de les places reservades a estudiants de distinta universitat, el consell de govern de cada universitat podrà establir quines ensenyances cursades atorguen prioritat per a l'admissió. Este acord haurà de fer-se públic prèviament a l'inici del procés. En cap cas podrà quedar vacant cap plaça si hi ha aspirants a estes.
d) Per a la valoració de les sol·licituds, les universitats prendran la mitjana de l'expedient acadèmic dels estudis de primer cicle que s'adduïxen com a requisit previ a l'accés. Les universitats, per mitjà dels seus consells de govern, podran tindre en compte altres aspectes curriculars per a estudiants de la mateixa universitat i podran aplicar els coeficients correctors previstos en l'article 12.e), últim paràgraf, del Reial Decret 69/2000, de 21 de gener.
Dotze. Vigència
Este acord tindrà vigència per a les successives convocatòries de preinscripció, sense perjuí que la Comissió Gestora adopte nous acords, quan ho considere oportú, dins del marc legal fixat per la normativa vigent.
València, 13 de maig de 2011.- La presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià: M. Amparo Camarero Olivas.
annex ianexo iANNEX II
.............................................................................................., com a secretari/secretària del centre. ...........................................................................................................,
FAIG CONSTAR:
Que d'acord amb l'article 26 del Reial Decret 1892/2008, de 14 de novembre, i l'Orde EDU/3242/2010, de 9 de desembre, que regulen les condicions per a l'accés a les ensenyances universitàries de grau i els procediments d'admissió a les universitats públiques espanyoles, l'estudiant ......................................................................................................................................., amb DNI ............................., ha aprovat, en el curs acadèmic..................................., en la convocatòria .............................. el següent títol de Tècnic Superior de Formació Professional, de Tècnic Superior d'Arts Plàstiques i Disseny, de Tècnic Esportiu Superior o equivalent:
..........................................................................................................................................., que pertany a la família professional:
.....................................................................................................
A efectes de preinscripció, es fa constar:
La nota mitjana del Cicle Formatiu de Grau Superior és:
Perquè així conste, als efectes oportuns, firme la present en ..........................., a ........ de ........................................ de ...................
Firmat: Vist i plau
El secretari/ària El director/a